SA veroordeel skietdood van 17 PalestyneLindiwe Sisulu (Foto: Departement van kommunikasie) Die Suid-Afrikaanse regering het die dood van minstens 17 Palestynse burgers veroordeel en dit beskryf as die “jongste daad van gewelddadige aggressie wat deur Israeliese gewapende magte in Gasa uitgevoer is”. “Suid-Afrika herhaal sy standpunt dat die Israeliese weermag uit die Gasa-strook moet onttrek en ŉ einde bring aan die geweld en vernietigende invalle in Palestynse gebiede,” het Lindiwe Sisulu, minister van internasionale betrekkinge en samewerking, Woensdag gesê. Sy het ook die standpunt herhaal dat verdere geweld in die Gasa-strook in die pad sal staan om Palestynse instellings en infrastrukture te herbou. “Die optrede van die Israeliese magte is net nog ŉ versperring in die pad om ŉ permanente oplossing vir die konflik te vind. Die twee state, Palestinië en Israel, moet sy-aan-sy en in vrede kan bestaan.” Sisulu het gesê Suid-Afrika ondersteun lede van die Verenigde Nasies wat ŉ onafhanklike ondersoek na die skietvoorval aanvra met die doel om diegene wat daarvoor verantwoordelik is, aanspreeklik te hou. Duisende Palestyne het Vrydag na die grens tussen die oostelike gedeelte van die Gasa-strook en Israel opgeruk en daarmee die eerste in ŉ reeks van ses week lange beplande protesaksies begin. Minstens 17 betogers is glo op die grens deur Israeliese magte doodgeskiet en meer as 1 400 mense is beseer. Die Israeliese weermag het gesê onluste het in verskeie plekke uitgebreek. Vrydag se protesaksie was deel van die jaarlikse “Land Day” of “The Great March of Return” wat in 1976 ŉ aanvang geneem het om te betoog teen die Israeliese besetting van Palestynse grond.